**Međunarodni dan deteta - obaveza odraslih je da zaustave nasilje nad decom**

**Šta nam srednjoškolci kažu o nasilju:**

* **Najviše nasilja se odigrava u školi**
* **85% ispitanih prisustvovalo fizičkom nasilju među vršnjacima**
* **Odrasli nisu svesni opasnosti od digitalnog nasilja**
* **Izlaz je u edukaciji i razgovoru sa sa decom**

Povodom Međunarodnog dana deteta, organizacija **Prijatelji dece Srbije** još jednom želi da skrene pažnju na važnost prevencije nasilja nad decom, brze i efikasne intervencije nadležnih institucija kada se ono već dogodi, kao i da pozove sve relevantne aktere na posvećenost zaštiti svakog deteta u našem društvu.

U želji da doprinesemo, predstavljamo vam rezultate kvalitativnog, nacionalnog istraživanja Prijatelja dece Srbije sprovedenog u okviru ovogodišnje **Sednice predstavnika/ca učeničkih parlamenata**, na temu **„Kako prepoznati i šta uraditi – za odrastanje bez nasilja“**, održane 2. oktobra za vreme **Dečije nedelje** čiji je moto bio “Moje je pravo da rastem srećno i zdravo – za odrastanje bez nasilja”. Prijatelji dece Srbije sproveli su istraživanje o nasilju nad decom, o tome koje vrste nasilja deca primećuju i trpe, koliko često su mu svedoci, šta vide kao rešenje, ali i kako bi reagovali i kome ga prijavili.

Istraživanje je obuhvatilo 78 srednjoškolaca/ki uzrasta od 14 do 18 godina iz najvećih mesta u Srbiji: Beograda, Novog Sada, Niša, Leskovca, Užica, Zrenjanina, Bečeja, Bora, Raškr, Loznice, Sremske Mitrovica, ali i manjih sredina poput: Šida, Lapova, Topole, Batočine, Inđije, Krupanja, Novih Karlovaca, Novog Bečeja, Šimanovaca, Sremskih Karlovaca, Sremske Kamenice, Brestovca i Kumana.

Pri istraživanju korišćena je metoda anketiranja u vidu upitnika, uz principe informisanosti, dobrovoljnosti, anonimnosti i poverljivosti, a sam upitnik takođe su sastavila deca, uključena u rad Prijatelja dece. Istraživanje je dalo sledeće rezultate:

* 39,74% ispitanika/ca su bili svedoci fizičkog nasilja među odraslima a njih čak 85,90% svedoci fizičkog nasilja među vršnjacima;
* 82,05% srednjoškolaca/ki je preduzelo određene korake kada se u njihovoj okolini manifestovalo psihičko, fizičko i internet nasilje, dok je njih 83,33% reagovalo kada se manifestovalo fizičko nasilje;
* 55% ispitanika/ca navelo je opciju prijavljivanja nasilja starijoj osobi kao najbezbedniji i najmudriji način po njih, a u cilju najboljeg pomaganja žrtvi koja je pretrpela nasilje;
* Polovina ispitanika/ca navela je roditelje/staratelje kao lica kojima bi prijavilo nasilje, dok se druga polovina opredelila za prijatelje i stručni kadar u obrazovnim ustanovama (pedagog, nastavnik...);
* 60 ispitanika/ca navelo je roditelje kao glavne edukatore o prevenciji nasilja i načina kako reagovati kada se ono dogodi;
* 54% ispitanika/ca navelo je školu kao mesto gde je nasilje najzastupljenije, a kao sledeću “crnu tačku” navode ulicu (30 %);
* 27% ispitanika ne zna da u školama postoje timovi za borbu protiv nasilja;
* Po pitanju seksualnog uznemiravanja medju vršnjacima ispitanici/ce su gotovo ravnomernim snagama zastupali tri stava:
* Da, ono je zastupljeno među vršnjacima;
* Zastupljeno je ali u manjoj meri;
* Nije zastupljeno;
* Kao oblik nasilja koje odrasli najčešće ne primećuju i o njemu ne znaju dovoljno ispitanici/ce su naveli digitalno nasilje, kao i činjenicu da odrasli nisu svesni posledica ovog vida nasilja;
* Najviše ispitanika/ca složilo se sa tvrdnjom da ako želimo da mladi i deca odrastaju uz što manje nasilja moramo raditi na edukaciji u cilju podizanja svesti o nasilju, ali i više razgovarati sa decom.

Kao posebno uznemirujuće nalaze istraživanja nalazimo činjenicu da su učesnici u njemu pripadaju populaciji dece koja su prošla kroz razne obuke na ovu temu i aktivni su članovi učeničkih parlamenata u sredinama gde žive (prepoznavanje seksulanog nasilja samo u najtežim oblicima, nedostatak informacija o postojanju timova za borbu protiv nasilja u školama isl…).

Više od 60% upitnika sačinjavala su pitanja otvorenog tipa, što je učesnicima dalo mogućnost da daju više odgovora, saveta, i prostora da izraze svoje mišljenje i doprinesu savetujući vršnjake i odrasle.

Značaj istraživanja ogleda se u prethodno prikazanim podacima i informacijama kao smernicama za nove akcije i korake koje kao društvo treba da preduzemo i daje podršku hitnom usvajanju Akcionog plana Nacionalne strategije za prevenciju i zaštitu dece od nasilja.

Rezultati upitnika biće dostavljeni Vladi RS, Odboru za prava deteta Narodne skupštine i drugim relevantnim institucijama.

Prilog:

Nalazi

|  |
| --- |
| Šta bi savetovao kako se ponašati kada dete ili mlada osoba vidi nasilje, kako da pomogne, ali tako da ne ugrozi svoju bezbednost? Kako mudro reagovati? |
| **Rizičnu situaciju prijaviti starijoj osobi** | **42** |
| Ćutke otići do nadležnog organa pri čemu treba ostati anoniman/javno | 12 |
| Razgovarati | 8 |
| Pozvati policiju  | 4 |
| Razdvojiti ih i prijaviti nastavniku | 4 |
| Ne mešati se | 3 |

|  |
| --- |
|  |
| Šta bi savetovao žrtvi nasilja na internetu ili digitalnog nasilja? |
| **Obratiti se odrasloj osobi za pomoć kojoj veruje (roditelj, pedagog itd)** | **28** |
| Da prijavi nasilje | 22 |
| Imati u vidu da se mogu ugasiti društvene mreže, ili dodatno obezbediti podatke | 9 |
| Prekinuti komunikaciju sa osobom koja vrši nasilje ili nepoznatim osobama | 5 |
| Ignorisati svađe i prozivke  | 2 |
| Da ne deli previše informacija na društvenim  mrežema | 2 |
| Osvestiti osobu o prevelikoj globalizaciji i pristupačnosti samo društvene mreže | 2 |
|  |  |
|  |  |
|  |  |
|  |  |

|  |
| --- |
| Kome bi prijavio nasilje? |
| **Stručnim saradnicima u školi (nastavnik, pedagog...)** | **29** |
| Roditeljima | 28 |
| Policiji | 21 |
| Starijoj osobi  | 13 |
| Nadležnoj službi (socijalna služba) | 12 |
| Osoba kojoj veruje | 5 |
| Prijatelju | 2 |

|  |
| --- |
| Šta odeljenje može da se dogovori da unutar odeljenja bude manje nasilja? |
| **Na času odelj. zajednice treba da se dogovara kako će se rešiti problemi**  | **8** |
| **Ništa, nije do odeljenja nego do pojedinca**  | **8** |
| **Kažnjavanje nasilnika** | **8** |
| Da budu tolerantni i solidarni | 7 |
| Složnost  | 6 |
| Poštvovanje jedni drugih  | 5 |
| Probleme rešavati isključivo razgovorom | 5 |
| Da celo odeljenje utiče na nasilnika da ne vrši nasilje | 4 |
| Podržati osobu koja trpi nasilje | 4 |
| Razgovor sa razrednim starešinom | 3 |
| Razumevanje | 3 |
| Da budu jedna zajednica, štite jedni druge | 2 |
| Da se uvedu pravila i kazna | 2 |
| Da se poštuju pravila ponašanja | 2 |
| Da se deca edukuju o nasilju  | 2 |